
«Qui va matar el meu pare», d'Édouard Louis. Traducció: Rubén Luzon. Direcció: Pau Roca. Intèrpretació: Dafnis Balduz. Espai escènic: Paula Bosch. Disseny de llums: Guillem Gelabert. Disseny de vestuari: Pol Cornudella. Disseny de so: Edu Alves. Moviment: Laia Duran. Ajudantia de direcció: Júlia Cortina. Producció executiva: Pol Cornudella & Adriana Nadal​. Agraiments: Josep Maria Mestres. Una producció de Sixto Paz Produccions i el Festival GREC 2025. Aamb el suport de l'ICEC-Departament de Cultura de la Generalitat de Catalunya. Festival Grec 2025. Sala Heartbreak Hotel, Barcelona. De l'1 al 3 de juliol 2025. Reposició: De l'1 d'octubre al 2 de novembre 2025.

_______________________________________________________________
Revolució al llit de mort


Ara que l'expresident de la República Francesa, Nicolas Sarkozy, ha ingressat a la presó, en un fet inèdit en la història de França, per la seva responsabilitat en el finançament irregular escurant les arques de Moammar al-Gaddafi —líder libanès convertit després en l'enemic número u—, ¿què en deu pensar l'autor Édouard Louis que acusa de la mort del seu pare no només l'expresident Nicolas Sarkozy sinó també altres presidents de la República com Jacques Chirac, François Hollande i Emmanuel Macron, aliens tots, segons l'autor, a la realitat d'una classe empobrida, obrera, minada per l'alcoholisme, el racisme i l'atur?
Aquesta és una de les conclusions a la qual arriba Édouard Louis (Hallencourt, Somme, Alts de França, 1992) en aquesta confessió oberta que l'actor Dafnis Balduz ha convertit en monòleg sota la direcció de Pau Roca (companyia Sixto Paz) i que desvela el passat infeliç de l'escriptor francès i que va repercutir en la relació que va tenir amb el seu pare i l'ecosistema violent i empobrit que va patir d'infant.


Peces com aquesta requereixen un espai íntim i gairebé reclòs com la “caixa fosca” del Heartbreak Hotel. És difícil imaginar-se el mateix impacte en un teatre clàssic amb platea i llotges i amb l'actor a la llunyania. L'adaptació teatral i la posada en escena de «Qui va matar el meu pare» és el que es podria denominar “teatre de proximitat” o de “Km0”.


Dafnis Balduz passa de l'emoció a la commoció, de la frustració al desig, de l'ofuscació a la lucidesa, del somriure tímid a la llàgrima. I només cal que la il·luminació (de la mà de Guillem Gelabert) el resituï en cadascuna de les accions del relat, damunt de l'ambient pluriespacial de la catifa de to rosat pujat (escenografia de Paula Bosch) que arrodoneix la condició homosexual i que el fa anar imaginàriament des de la seva cambra al saló de casa dels pares, enmig de la passivitat de la mare o la violència del pare, a qui de fet recorda entre l'admiració i el temor.


La novel·la breu d'Édouard Louis, publicada el 2018, ha estat versionada al teatre per altres dramaturgs, alguns dels quals també s'han vist aquí, ni que fos fugaçment, com l'accidentada i virtual sisplau per força d'Ivo von Hove o la de Thomas Ostermeier, la més singular perquè compta amb el mateix Édouard Louis de protagonista escènic. Probablement, però, serà ara aquesta versió catalana de Dafnis Balduz la que deixi més empremta en els espectadors, ni que n'hagin pogut veure alguna de les altres.


Édouard Louis deixa un testimoni de denúncia social, de com la tribu imposa a l'individu una manera de fer, de pensar i de veure el món, de com suren les nafres entre el pare malalt i el fill homosexual —carn d'injustícies familiars i tribals—, de com es resol el passar comptes dels temps de rebuig de xenofòbia i masclisme acabant en una reconciliació, i com la fermesa dels fills pot canviar la incertesa dels pares.


El relat d'Édouard Louis va des de dir que el problema de França eren els estrangers i els homosexuals a maleir el racisme;  de no reconèixer el fill tal com volia ser a anar darrere dels seus llibres i regalar-los a la gent més pròxima; de rebutjar que el fill s'afiliés en temps de l'institut a un partit d'esquerres radical; a dir, finalment, des del llit de mort, que segurament el fill tenia raó.


És l'última frase d'aquesta confessió breu d'Èdouard Louis: «Tens raó, tens raó —diu el pare d'Édouard Louis—. Crec que ens fa falta una bona revolució.» Al carrer, mentre l'actor Dafnis Baldouz es posa en la pell d'Édouard Louis, tornen a cremar contenidors en una rèplica de la Rosa de Foc, però ara contra el genocidi de Palestina. Potser no és una revolució com la que desitjava el pare d'Édouard Louis, però segurament que tampoc ell es podia imaginar que, després que els seus avantpassats tallessin el coll en rodó a Maria Antonieta, segles després acabarien engarjolant, a la mitica presó de La Santé, un expresident de la República com Nicolas Sarkozy. I és que, passi el que passi, sempre hi ha algú que té a punt i ben esmolada la guillotina.

Andreu Sotorra. Clip de Teatre, 1 octubre 2025

Quins cossos matem cada dia?


“La teva vida no l’has pogut viure mai” li diu Édouard Louis al seu pare a l’obra Qui va matar el meu pare, que s’ha estrenat al Heartbreak Hotel dins el Festival Grec.

Édouard Louis, no és dramaturg, però la seva narrativa ja ha pujat a l’escenari, i a Catalunya el  vam poder veure al festival Temporada Alta del 2023, dirigit per Thomas Ostermeier. Ell mateix era l’actor del seu propi text, de la seva història. Impactant.

I també el 2023, vam veure l’enregistrament de l’obra, al Teatre Lliure. Who Killed My Father amb adaptació i direcció d’Ivo van Hove, a càrrec de la International Theater Amsterdam. Impactant de nou.

Qui a tué mon père és un text d’una quotidianitat i duresa, alhora que tendresa i ràbia impressionants.

Ara Dafnis Balduz, dirigit per Pau Roca (Sixto Paz Produccions) es posa en la pell d’algú que retreu i comprèn com i per què el seu pare és com és.

Una interpretació divertida quan se’n va de mare, intensa quan pateix i amorosa quan perdona.

Amb una magnífica traducció de Rubén Luzón, que com a bon poeta, tria les paraules que transmeten més emocions.

He llegit en una entrevista a l’autor, que deia sobre el teatre d’avui: “La nostra feina ja no és ensenyar, sinó confrontar la gent amb el que sap, però no vol veure”. ¿I què hi veiem a Qui va matar el meu pare?


Veiem, en la conversa del fill amb el pare, present i absent, l’actual bogeria masculina, l’obsessió social per un tipus de masculinitat, el qüestionament dels valors virils, les humiliacions provinents dels dominadors, les actituds que ens cal reescriure i reeducar.

A banda d’aquest tractament sobre les relacions humanes entre pares i fills, i més concretament de fills homosexuals, també el text és un crit molt fort contra les polítiques sanitàries, contra la manca de drets dels treballadors.

Polítics francesos com Hollande, Valls, Sarkozy i Macron són assenyalats com els culpables del dolor i el patiment dels ciutadans més vulnerables de França. Ells serien la resposta a la pregunta del títol de l’obra.

El pare prostrat ho està per la història política d’un país que no té prou cura dels malalts, de la gent gran, dels més pobres i desvalguts. Ho està, ho estan per culpa dels polítics.

Uns polítics, la política dels quals en depèn la vida de les persones sobre les quals actuen. I també sentencia: “La política no canvia la vida dels polítics” però sí la dels ciutadans.

En definitiva, un discurs polític necessari dit amb una llengua ben esmolada.

L’obra posa en escena dos cossos, el del pare malalt i el del fill homosexual, que pateixen injustícies de moltes menes.

I nosaltres què fem? Un mal incomprensiblement dolorós, per culpa de la nostra incomprensió, intransigència i desconeixement. Un mal que pot fer-ne menys si ens estimem i respectem. Perquè no, no és normal avergonyir-se d’estimar. I escriure com ho fa Louis, interpretar com ho fa Balduz, i programar com ho fa el Heartbreak, és una revolució. I ens calen moltes revolucions culturals, polítiques i socials si volem capgirar aquest món ple de fòbies insostenibles i insuportables, que no ens permeten viure assossegadament.

Felicitats immenses per aquesta molt bona proposta, My heart will go on. I escriure com ho fa Louis, interpretar com ho fa Balduz, i programar com ho fa el Heartbreak, és una revolució.

Carme Canet, Recomana, 5 juliol 2025
Assaig sobre la comprensió


El novembre de 2023 va arribar al Festival Temporada Alta (la seva estrena a Catalunya, de fet) una esplèndida versió de Qui a tué mon père, l’adaptació teatral de la novel·la homònima d’Édouard Louis (Hallencourt, 1992). Dirigida per Thomas Ostermeier, la peça estava interpretada ni més ni menys que pel mateix Louis, la qual cosa va representar un al·licient superlatiu a la proposta.


Una novel·la (que en teatre esdevé un monòleg) on l’escriptor francès narra en primera persona com és ser fill de la classe obrera en una població deprimida, escopida per la precarietat, la pobresa, l’atur, l’alcohol i el racisme, i l’homofòbia que va patir per ser efeminat i no encaixar en un entorn altament masclista, repressor i violent. Louis, però, des de la distància, intenta comprendre i entendre (que no justificar), l’actitud del seu pare, víctima alhora del mateix sistema. El text dispara a matar contra la classe política que no només ho permet, sinó que ho afavoreix i, fins i tot, ho perpetua.


Amb aquests antecedents, l’actor i director Pau Roca ens presenta una nova adaptació —traduïda aquí per Rubén Luzon—, més casolana i amb menys recursos però igualment efectiva i poderosa. Gràcies, sobretot, al recital interpretatiu que ofereix el sempre solvent Dafnis Balduz, que omple tot sol l’escenari durant setanta minuts amb un desplegament de registres tot encarnant Louis i la seva família. Qui va matar el peu pare ha arribat a la sala Heartbreak Hotel en el marc del Festival Grec, només durant tres dies. Però hi tornarà el proper mes d’octubre per a fer-hi temporada.

L’escenografia de Paula Bosch ens rep només entrar, perquè no passa desapercebuda: una llampant catifa de color rosa xiclet que ocupa l’escenari de punta a punta. Flonja, peluda, molsuda, ideal per a caminar-la suaument, sense sabates ni mitjons, com és el cas, deixant que els dits dels peus s’hi enfonsin. I una única cadira, que simbolitza la figura paterna a qui l’actor es dirigeix —el pare del protagonista i autor del monòleg va acabar en cadira de rodes per culpa d’un accident laboral—, malgrat que durant la funció tindrà altres usos i esdevindrà també ase dels cops.


Menys és més perquè Balduz, abillat elegantment de negre (pantalons llargs i brusa semitransparent sense mànigues, mèrit de Pol Cornudella) ens regali un discurs serè però desafiant, amable però contundent. Passa comptes amb el seu progenitor i assenyala la doctrina imperant. El disseny de llums de Guillem Gelabert acompanya l’intèrpret en aquest viatge tan emocional com polític.


“La masculinitat et va conduir a la pobresa”, li etziba a son pare. “És normal avergonyir-se d’estimar?”, pregunta en veu alta. Perquè malgrat tot, el protagonista estima el seu progenitor, encara que mai li ho digui i tots dos busquin precàries vies de comunicació. La frase “la violència engendra violència” s’esfondra com un cartell de cartes, perquè el pare —que sí que la va viure de mans del seu propi pare, fruit de l’alcohol (beure per oblidar)— es nega a reproduir-la a casa seva. Almenys, la física, perquè “com tots els homes del poble, ets violent”, afegeix. Irònicament, “la violència ens havia salvat de la violència”, explica Louis i declama Balduz.


Aquesta obra, al capdavall, és la història d’un rencontre i de bastir uns ponts que s’havien esfondrat. La proposta avança i retrocedeix en la vida de Louis, passat de la infantesa a l’adolescència fins a l’edat madura, tantes vegades com faci falta per fotografiar el seu entorn i el seu nucli familiar repassant episodis de la seva biografia.


Per desengreixar, la peça incorpora un espai sonor, que firma Edu Alves, que és un bàlsam a tant d’ofec i que permet aturar-se i agafar aire. El grup Aqua i el seu ‘Barbie girl’, o la melodia de Titanic amb la veu de Céline Dion, possibiliten al personatge alliberar-se momentàniament de la cotilla que l’oprimeix, com quan recorda ballar en silenci a la seva habitació, sense fer soroll, per por que el descobrissin. Louis, que de petit “tenia una veu més aguda que la dels altres nens i que movia les mans com batent l’aire”, es reencarna en un Balduz dotat d’una feminitat exquisida i amb una cadència de gat melós, guiat en el moviment per Laia Duran.


Com explicàvem de la versió franco-alemanya, Qui va matar el meu pare, més enllà de la mirada d’un fill cap al seu pare —tot descobrint facetes desconegudes del seu progenitor que l’aproximen més que el distancien—, també és un manifest de denúncia social. Teatre polític que dona la paraula a una classe oprimida que sovint no té l’oportunitat d’expressar-se i que amb Louis troba un altaveu. Pau Roca ha fet una aposta segura amb un text impecable i ha jugat a un cavall guanyador com Balduz, que demostra una vegada més la seva versatilitat i la seva força per assumir papers vigorosos i plens de matisos.

Oriol Osan, Núvol / Recomana, 9 juliol 2025

La mort també és política


Dafnis Balduz protagonitza l’adaptació escènica de la novel·la en què Édouard Louis indaga en els motius de la seva infància infeliç, marcada per la violència, la pobresa i l’alcoholisme


Matar el pare és un art que s’hauria de practicar amb certa regularitat. Édouard Louis va causar gran sensació amb la seva primera novel·la Adeu a l’Eddy Belleguele, que va publicar quan tenia vint-i-un anys. Allà ens parlava de la seva infància de pobresa i violència, i es va convertir en el nou Didier Eribon amb una barreja rabiosa d’autobiografia i retrat social. Amb Qui va matar el meu pare es va reconciliar en certa manera amb el seu progenitor: a mig camí entre la novel·la curta i l’assaig, Louis aprofundeix en la relació amb el seu pare i indaga els motius pels quals va tenir una vida tan miserable i infeliç.


Aquests dies podem veure una adaptació teatral de Qui va matar el meu pare al Heartbreak Hotel: un monòleg protagonitzat per Dafnis Balduz i dirigit amb molt d’ofici per Pau Roca. Es nota que som davant d’un projecte de l’actor: Balduz defensa el text amb dents i ungles, passant de la ràbia a les llàgrimes en qüestió de segons. La proximitat i la bona acústica de la sala juguen molt a favor de la proposta, ja que ens permeten ser literalment amb el protagonista a la seva habitació o al menjador familiar, quan un playback de Barbie Girl va suposar un punt d’inflexió en la seva biografia.


Pau Roca sap aprofitar molt bé les reduïdes dimensions de l’escenari, i la il·luminació de Guillem Gelabert ens fa transitar per diversos espais físics i mentals. La moqueta, rosa i peluda com un peluix infantil, funciona com a contrapunt simbòlic a la duresa de la història. La violència, la pobresa i l’alcoholisme van marcar la vida familiar de l’autor, que exposa amb claredat perquè la masculinitat intoxica tot el que toca. A Balduz només li calen un gest i un cigarro invisible per convertir-se en la mare, i defensa amb el mateix talent la ràbia d’un pare que clavava cops de puny a les parets com la coreografia amb molta ploma del seu fill. El text és una mica precipitat, però l’actor aconsegueix donar l’espai que es mereix a cada frase. La relació de la política amb la vida és especialment acusada entre la classe treballadora, i Édouard Louis cita els responsables directes de la mort del seu pare: Chirac, Sarkozy, Hollande i Macron. Encara sort que aquí aquestes coses no passen.
Oriol Puig Taulé, Babelia / El País, 18 octubre 2025 

Ballant al voltant del silenci

“Si aquest text fos un text teatral, el començaria amb aquestes paraules. Un pare i un fill es troben situats a pocs metres l’un de l’altre, dins d’un gran espai tan vast com buit. Aquest espai podria ser un camp de blat, una fàbrica en desús i deserta, el gimnàs plastificat d’una escola. Podria ser que estès nevant. Podria ser que la neu els anés recobrint poc a poc fins a fer-los desaparèixer. El pare i el fill no es miren gairebé mai. Només el fill parla. Les primeres frases que ell diu, són lliurades damunt una fulla de paper o una pantalla. Ell intenta dirigir-se al seu pare, però sense saber el perquè , és com si el pare no ho pogués comprendre.”


Així és com Édouard Louis, en d’altres temps conegut amb el nom d’Eddy Bellegueule, inicia la seva tercera novel·la , tant autoficcional com tot el que porta escrit fins ara. A la primera, titulada precisament “Adéu a l’Eddy Bellegueule” i convertida en l’obra que va fer d’ell una estrella literària de primera magnitud fa poc més d’una dècada, l’Édouard ens explicava com havia intentat lliurar-se de tot allò que l’identifiqués amb el nen i l’adolescent crescuts en un entorn domèstic dominat per la misèria, l’homofòbia , el masclisme i l’alcoholisme patern heretat de l’alcoholisme de l’avi. El nen i l’adolescent que només quan ballava tancat a l’habitació tot imitant les seves més idolatrades dives, podia sentir-se una mica ell mateix.


I com es farà explícit tant en aquest com en d’altres textos posteriors, això implicava lliurar-se de la gestualitat, de la  forma de parlar, de la forma de vestir , de la forma d’actuar i fins i tot de la dentadura  de l’Eddy de llavors. Encara que això impliqués alhora anys més tard  vendre el seu cos a homes rics, grans i grossos als quals menyspreava .Però que li proporcionaven el plaer de gaudir del millor xampany i el més selecte caviar, tot admirant els Picasso i els Monet que penjaven de les parets a les llars dels seus més selectes clients.


A la segona, ens explicava com, sent ja un jove parisenc amb prestigi intel·lectual, havia patit una violació amb robatori perpetrada per un amant ocasional amb uns orígens ètnics diferents als seus ( i la dada no és anecdòtica, si tenim en compte les repercussions del judici al qual va ser sotmès l’acusat dels fets i les crítiques valoracions que en més d’un cas va rebre el seu acusador ).


I a la tercera, retornava uns anys després d’haver-la abandonat ( o potser seria més adient dir que després d’haver aconseguit fugir d’ella) a  la malaltissa llar familiar, marcada per la violència exercida per aquest pare capaç d’humiliar-lo amb una mirada de menyspreu mentre ell buscava una mirada d’afecte, aquesta mare llavors condemnada a reproduir i ser víctima  dels mateixos esquemes masclistes que ja havia patit en el seu primer matrimoni adolescent derivat d’un embaràs no buscat, i  la presència d’un violent germanastre encara més homòfob, destinat  ell mateix a patir una mort prematura per culpa de les seves etíliques addiccions.


Aquest retorn presenta malgrat les diferències no pocs paral·lelismes  amb aquell que Didier Eribon, l’emblemàtic intel·lectual convertit  en molts sentits en inspirador ideològic i gran protector del jove Édourd, planteja a “Retorn a Reims”. Amb la diferència que el retorn de Didier es produeix amb motiu  del funeral del pare. I a una població que, després d’haver estat durant molt de temps un dels bastions invencibles del Partit Comunista, s’estava lliurant cada cop més ( i així ha seguit fent-ho ) als discursos encisadors de la família Le Pen , ara, per cert, més a prop que mai de fer el definitiu assalt capaç de proporcionar-li el govern de la nació francesa. I cal tenir present en aquest sentit  la radicalització política del mateix autor d’aquest magnífic text .


El cas és que, des de la seva publicació, el text novel·lístic que ara ha donat lloc al magnètic monòleg que protagonitza un Dafnis Balduz absolutament pletòric de talent, ha servit com a punt de partida de ,com a mínim,  una desena d’adaptacions teatrals. Amb la peculiaritat que les tres que han arribat a casa nostra (gironí festival Temporada Alta inclòs) han resultat ser tan plenes d’excel·lència pel que fa als seus resultats finals ,com plenes d’estimulants diferències, pel que fa als seus plantejaments dramatúrgics.


Així doncs, la  versió Ivo Van Hove presentada al seu moment al Grec en format vídeo per culpa de la lesió que havia patit feia poc el seu únic intèrpret ( el gran actor Hans Kesting) transmetia de forma precisa l’atmosfera irrealment opressiva del paràgraf que encapçala aquest comentari, marcada  alhora per la diferència generacional que existeix entre el ja madur Kesting i l’encara ben jove ( actualment, trentina-quatre primaveres ) Louis.


Per contra, el muntatge d’Ostermeier protagonitzat pel mateix autor adoptava una tonalitat més obertament pop i lúdica , mentre el seu intèrpret deixava anar generoses quantitats de  ràbia contra tots els  presidents de la república francesa ( tots ells, responsables de la mort en vida del pare)  , lluint l’antifaç i la capa pròpies dels superherois .


Cap d’aquestes dues versions apostava en qualsevol cas tan fort per potenciar l’invisible empatia entre aquest  fill xerraire i aquest pare mut que només pot parlar mitjançant les paraules del fill , com la que ha dirigit Pau Roca. Ben cert: si tornem a les paraules inicials que remarquen l’impossibilitat de diàleg , caldrà admetre que allò que s’infereix de les paraules que el fill li atribueix al pare està  potser més supeditat al desig filial que a l’expressió paterna.


Però això importa poc. El que importa de debò és la voluntat mostrada pel fill, a l’hora de construir ponts de comunicació amb el pare i reconèixer allò que han ocultat des de sempre les mudes ferides paternes.


Édouard Louis  ha deixat ben clar als seus escrits la funció reparadora que el teatre ha exercit fins ara a la seva existència. I ha reconegut que escoltant per primera vegada els aplaudiments del públic quan ell es va estrenar com a actor fent teatre amateur, va aconseguir que el soroll d’aquests aplaudiments tapessin el soroll dels insults que havia patit com a nen i adolescents estigmatitzat.


Ell, ara convertit en ben prestigiós autor, havia arribat al teatre i a la literatura pràcticament sense haver llegit altra cosa a la seva vida que algun llibre de Harry Potter. I ben orgullós n’estava d’aquesta ignorància: com ell mateix diu, en el seu entorn llegir era quasi una senyal de desprestigi. I la seva condició sexual i la misèria de la seva llar ja constituïen trets de desprestigi prou remarcables com per a voler accentuar-los encara més.


Però a la seva tercera novel·la ara sotmesa a casa nostra a una nova adaptació teatral del tot enlluernadora, Ëdouard Louis no solament busca comprendre una mica més les actituds del pare i entendre el seu propi patiment i les seves pròpies ocultacions; també assumeix sentir envers ell una forma d’amor que potser abans no hagués pogut reconèixer, perquè el dolor era massa fot.


El notable espai escènic dissenyat per Paula Bosch transmet de forma ben acurada aquesta ambivalència. L’intens color fúcsia de la catifa damunt la qual es mouen els peus nus de Balduz, estableix una mena d’enfrontament  dialogat amb el no menys intens gris ple de tonalitats encara més fosques del panel que penja a la paret frontal de l’escenari. I en Dafnis troba sempre la forma exacta de transitar per aquests dos territoris, sense que mai un d’ells col·lapsi a l’altre. La seva, és una d’aquelles grans interpretacions capaces de remarcar el significat de cada element de la posada en escena , defugint sempre el fàcil recurs emocional. Buscant sempre la difícil comprensió de totes les emocions que poden conviure en un únic moment.


El cas és que, des de la seva publicació, el text novel·lístic que ara ha donat lloc al magnètic monòleg que protagonitza un Dafnis Balduz absolutament pletòric de talent, ha servit com a punt de partida de ,com a mínim,  una desena d’adaptacions teatrals.

Ramon Oliver, Recomana, 18 octubre 2025

Les borroses ombres del pare


Qui va matar el meu pare ressona a la reflexió de La vie invisible. Hi ha una relació complicada amb el pare. De fet, també amb la mare, tot i que aquesta relació és menys evident. Dafnis Balduz (Port Arthur, Pols de diamant) interpreta la versió catalana que, fa uns anys, es va poder veure amb l’autor del llibre (i fill real) d’una relació ambigua. De violència, incomprensió i moltes converses que no es produiran mai (en això, Loop de Ramon Madaula, encara en arriba a un principi de conversa inacabada). Preguntes llençades a l’aire. El fill acarona els cops de puny del pare a les parets com provant de trobar les raons per a un distanciament. Els de Sixto Paz torna a triar una obra complexa, potent emocionalment i sense filtres, com aquell Bèsties amb Marta Marco, que també va dirigir Pau Roca.


La sala Heartbreak presenta una escenografia maximalista (tenint en compte que, sovint el nom escrit a terra consta com a escenografia, diuen amb conyeta còmplice, a Glengarry). Hi ha una moqueta espessa de color rosa (recorden Fairy de la FEI a la Nau Ivanow?) i un quadre immens, de textura rugosa, que destil·la un desplegable de colors impressionant. La porta del camerino queda oberta per permetre un focus lateral que projecta unes ombres a l’altre costat, que poden ser les referències al pare (O a l’avi, violents, alcohòlics, mascles per necessitat). Són ombres borroses, que es dissipen, com els fantasmes i les pors.


Davant d’aquest panorama Balduz brilla amb el rol d’un jove que intenta sobreviure admirant el seu pare, i tement-lo. Lamentant que li recriminin la seva manera de ser. Descobrint fotos del pare guarnit de majoret i feliç. Sentint que haguessin volgut un altre tipus de fill.  El pare evita reproduir el que el seu pare els feia a ells. Però manté els estigmes i prejudicis. No sap estimar, però ho intenta, maldestre, fent un obsequi inesperat i cantant la Céline Dione de Titanic a pulmó obert, dins-del-cotxe-finestres-obertes. La coreografia, cantada per sota del tema original, a dalt de la cadira de menjador és d’una frescor que remou. En el fons, el pare serà feliç quan desarmi la masculinitat. La mare recupera el pensament que una dona està millor sense marit. En part com a La vie invisible. Els fills entenen massa tard la manera d’estimar dels pares. Aquests celebren quan els fills els hi donen una lliçó de vida. Això sí que és una revolució empoderadora.


Aneu-hi i emocioneu-vos, com a fills, com a pares, o, tant se val, com a éssers solitaris (amb descendència o sense). Sota la moqueta hi flueix una humanitat dolorosa que commou, cor endins.

Jordi Bordes, Recomana, 18 octubre 2025

Esplèndides paraules d’amor i recança al HeartBreak Hotel


Qui va matar el meu pare (Més Llibres, 2019) és la tercera novel·la autobiogràfica del jove escriptor francès Édouard Louis (Hallencourt, 1992). Una trilogia iniciada amb Adéu a l’Eddy Bellegueule –gran èxit editorial amb què es va donar a conèixer–, publicat en català per Més Llibres el 2015, en el qual parlava de l’assetjament escolar, l’homofòbia i la injustícia que va patir per ser gai, i que segueix amb Història de la violència (Més Llibres, 2018), on plasmava la violació i intent d’assassinat que va patir el Nadal del 2012. La pobresa, la violència domèstica i institucional, la marginació del que és diferent i la manca de justícia social es manifesten a les tres entregues de diverses maneres.


Louis va deixar casa seva i va marxar a la Universitat de París fugint de la confrontació amb un pare masclista i xenòfob que l’ignorava i humiliava per ser homosexual. Seguint les passes del filòsof i historiador Didier Eribon         —autor del magnífic assaig Retorn a Reims, a qui Louis havia dedicat la primera novel·la—, Louis torna a casa arran de la mort del seu pare en un intent de refer ponts sentimentals cap al seu progenitor; intentant entendre’l, descobrint que l’estimava i constatant que el seu cos va ser “destruït pel treball i per una determinada ideologia masculina”.

La bellesa, la profunditat i també l’amargor del text rauen en la confrontació entre els actes humiliants i depreciatius amb altres de pur amor paternal que, al final, il·lustren la fragilitat emocional d’un home constrenyit pel pensament únic. La funció conclou amb la denúncia explícita del sistema econòmic i social que imposa un model de comportament i pensament excloent. Per a Louis, al pare el van matar Jacques Chirac, François Hollande, Nicolas Sarkozy i Emmanuel Macron.


Un sensacional Dafnis Balduz s'ha fet seu el discurs íntim i ha aconseguit penetrar en els sentiments del protagonista des d’un compromís i una naturalitat aclaparadora sota una direcció ben precisa de Pau Roca, potser un xic massa adornada. En tot cas, una proposta molt recomanable per a l’íntim Heartbreak Hotel, malgrat el quimèric desig en les últimes paraules del pare: "Cal una revolució".
Santi Fondevila, ARA, 18 octubre 2025

